মনিপুর-দত্তখলা গ্রামের আশে পাশে রয়েছে ছোট ছোট এরকম আরো প্রায় কয়েক পাড়া-গ্রাম। এর মধ্যে কল্যাণপুর, আতকা পাড়া, চাওরাখলা, হাওয়াইখলা, শাহপুর, লোহার মোড়া, বঙ্গরখলা, ফারাঙ্গাবাড়ি, গোয়ালখলা ও লক্ষিমোড়া অন্যতম। এসব গ্রাম ও ছোট ছোট পাড়াগুলো উপজেলার পত্তন ইউনিয়নে অর্ন্তগত। ব্রাহ্মণবাড়িয়া শহর ও এই গ্রামের মাঝখানে রয়েছে ৬ কিলোমিটার প্রশস্থের বিশাল হাওর। বর্ষাকালে এই হাওরে থাকে অথৈ পানি আর শীতকালে থাকে ধান ক্ষেত আর চামড়া পুড়িয়ে দেওয়া রোদ। এই হাওরে আরো আছে ছড়িয়ে-ছিটিয়ে থাকা অল্প কিছু সংখ্যাক ঘরবাড়ি, আছে ডাকাতের ভয়ও। এসব বাড়িঘরে ডাকাতি ও ডাকাতদের দ্বারা ধর্ষণের ঘটনাও ঘটে। কিন্তু এসব খবর পত্র-পত্রিকায় খুব একটা আসেনা বা পাড়া প্রতিবেশীরাও জানেনা। কেননা, মনিপুর ও দত্তখলা গ্রামে ঘরবাড়িগুলো একসাথে গেজাগেজি করে নির্মাণ করা হয়েছে, যাকে ব্রাহ্মণবাড়িয়ার আঞ্চলিক ভাষায় “হাটি” বা “আডি” বলা হয়। কিন্তু এই হাউরের ঘরবাড়িগুলো কোন “হাটি”তে না থেকে বিচ্ছিন্ন ভাবে থাকায় বিপদে কারো আত্মচিৎকার কেউ সহজে শুনতে পায়না। তাই এসব ঘটনা অধিকাংশ ক্ষেত্রে চাপা পরে যায়।